Twee dood, sewe beseer ná skietery by taverneArgieffoto bloot ter illustrasie. (Foto: Andri Tambunan / AFP) Twee mense is dood en sewe beseer ná ŉ skietery Vrydagaand buite ŉ taverne in Ga-Rankuwa, noordwes van Pretoria. Volgens kol. Dimakatso Sello, polisiewoordvoerder, het die bestuurder van ŉ silwer Volkswagen Polo na willekeur op die mense losgebrand waar hulle buite dié taverne gesit het. “Die motief vir die skietery is in dié stadium onbekend. Die polisie ondersoek twee sake van moord en sewe van poging tot moord.” Enigiemand met inligting oor die voorval of verdagtes word versoek om dit by hul naaste polisiestasie aan te meld of Stop Misdaad by 0860 001 0111 te bel. Maroela Media het vroeër berig dat vier mense in ŉ skietery op 9 Julie in die Samkelisiwe-taverne in Pietermaritzburg in KwaZulu-Natal dood is. Agt mense is beseer. Vier verdagtes het Woensdag in verband met die voorval in die hof verskyn. Verlede maand het 21 tieners in die Enyobeni-taverne in die Oos-Kaap omgekom. Daar is onlangs onthul dat hulle ten tyde van hul dood klaarblyklik metanol in hul bloedstroom gehad het. Daar is egter in dié stadium nog nie afdoende bewyse oor die presiese oorsaak van die tieners se dood nie.